**Doi copaci îmbrățișați**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vânticel de seară caldă

Fața veselă mi-o scaldă,

Pe aleea cu pomi darnici

Gândăceii aleargă, harnici.

Doi copaci apropiați

De cer roșu sărutați

Își șoptesc vibrații-nalte

Între foșnetele multe.

Salcia-n mister se mișcă

Și de toamnă nu-i e frică

Căci iubirea ei cea verde

Pentru tei mereu surâde.

Amintirea parfumată

De flori de tei de-altădată

Se cutremură prin plete

Cu lănci galbene și drepte.

Frunze-palme-n rugăciune,

Teiul crezul lui îl spune

Cerului de toamnă coaptă

Și „Amin” zice în șoaptă.

Cu privirea-n crengi căzută

Își zărește-a lui iubită,

Care-n vântul blând de toamnă

Umbra ei pe-a lui o- nseamnă.

Cum întinde teiul falnic

Crengile… și cum e darnic

În îmbrățișări fierbinți!

Cad frunzele a rugăminți

Peste salcia pletoasă,

Iubitoare și sfioasă.

Melancolica alee

Scrie-n toamnă-o epopee

Despre doi copaci iubiți

Ce trăiesc îmbrățișați.

Sub acești copaci și eu

Te voi săruta mereu!